
ועדת החינוך, התרבות והספורט
22/07/2014

הכנסת התשע-עשרה
נוסח לא מתוקן

מושב שני
<פרוטוקול מס' 246>
מישיבת ועדת החינוך, התרבות והספורט
יום שלישי, כ"ד בתמוז התשע"ד (22 ביולי 2014), שעה 9:00
<סדר היום:>
<תקנות העתיקות (ניהול רשימת מצאי), תשמ"ג-1983>
נכחו:

<חברי הוועדה:> 
עמרם מצנע – היו"ר
<מוזמנים:> 
	אוסנת חיטרון
	–
	עו"ד, משרד המשפטים

	נטלי אתי שמילה
	–
	תקציבנית, משרד התרבות והספורט

	מירב כהן
	–
	עו"ד, הלשכה המשפטית, משרד התרבות והספורט

	אמיר גנור
	–
	ראש מינהל פיקוח, רשות העתיקות

	ד"ר איתן קליין
	–
	מפקח על המסחר בעתיקות, רשות העתיקות

	פראס בדחי
	–
	עו"ד, יועץ משפטי, רשות העתיקות

	מוטי ארד
	–
	עו"ד, מייצג סוחרי עתיקות

	רוני פירר
	–
	סוחר עתיקות

	ישעיהו צדוק
	–
	סוחר עתיקות


<ייעוץ משפטי: >
מירב ישראלי
<מנהלת הוועדה:>
יהודית גידלי
<רישום פרלמנטרי:>
אהובה שרון – חבר המתרגמים
<תקנות העתיקות (ניהול רשימת מצאי), תשמ"ג-1983>
<היו"ר עמרם מצנע:>
בוקר טוב. אנחנו פותחים את ישיבת ועדת החינוך, התרבות והספורט. על סדר היום תקנות העתיקות (רשימת מצאי). הדיון הבוקר הוא המשך לדיון קודם. היינו בסעיף 4.
<מירב ישראלי:>
שאלתי אתכם לגבי השמטה של תקנה 3 בתקנות הקודמות שאומרת שמספר העתיקה ילווה אותה בכלל הרישומים לפי החוק. אני מבינה שעכשיו זה מיותר.

<היו"ר עמרם מצנע:>
כן. הצבענו על 4? נדמה לי שכן. 

מישהו רוצה להעיר עוד משהו על סעיף 4?

<מוטי ארד:>
לגבי הזמן.

<היו"ר עמרם מצנע:>
נגיע לזה. זה לא קשור לסעיף 4.

<מירב ישראלי:>
יש את יום העסקים האחד. אמרת שנחזור לזה.

<היו"ר עמרם מצנע:>
נחזור לזה. אנחנו נחזור לשני דברים. האחד, לעניין היום האחד או שלושה ימים ולעניין של זמן להחלת התקנות. לקראת הסוף נחזור לשני הדברים האלה.

אם לא הצבענו, אנחנו מצביעים על סעיף 4 .

הצבעה

בעד –  פה אחד
סעיף 4 אושר

<היו"ר עמרם מצנע:>
סעיף 4 אושר פה אחד.

<מירב ישראלי:>
5.
עדכון רשימת מצאי
(1) מכר סוחר עתיקה או הוציאה מהמלאי המסחרי שברשותו בדרך אחרת, ימחק את רישומה מרשימת המצאי בד בבד עם ביצוע העסקה או הפעולה האחרת כאמור, ולא יאוחר מתום יום העסקים הראשון שאחרי מועד ביצוע העסקה או הפעולה כאמור.
(2) מכר סוחר עתיקה שהיא מטבע כאמור בתקנה 3(ג)(2) או הוציאה מהמלאי המסחרי שברשותו בדרך אחרת, יתקן את הרישום המציין את מספר המטבעות בחבילה עם הוצאת המטבע מן החבילה, ולא יאוחר מתום יום העסקים הראשון שלאחר היום שבו נמכרה או הוצאה כאמור.
(3) על הוספת מטבע כאמור בתקנה 3(ג)(2) לחבילה תחול תקנת משנה (ב) בשינויים המחויבים.

(4) העביר סוחר עתיקה ממקום למקום בעסק, יתקן את הרישום בטור "הערות" לפי תקנה 2(ב). בסוף כל יום עסקים ידאג הסוחר כי רשימת המצאי שלו מעודכנת לפי הוראות תקנה זו.

<פראס בדחי:>
בסעיף (ב) זה צריך להיות 4(ג)(2).

<מירב ישראלי:>
גם ב-(ג).

<פראס בדחי:>
במקום 3(ג)(2) יהיה 4(ג)(2). כך בתקנה (ג).  גם שם, במקום 3(ג)(2) יהיה 4(ג)(2). זאת טעות דפוס.

<מוטי ארד:>
לגבי הזמנים, באותו יום עסקים בעניין הממוחשב, אנחנו מבקשים שיהיה להם עוד זמן קצר נוסף ולא אותו יום עסקים. זה אותו עדכון כפי שקיים ב-4.

<מירב ישראלי:>
הסיפא של (ד) מתייחסת רק להעברה או מתייחסת לכל התקנה? המשפט האחרון.

<היו"ר עמרם מצנע:>
יש לך התייחסות לזה גם בסעיף (א). 

<מירב ישראלי:>
כן, אבל בסוף כל יום עסקים.

<היו"ר עמרם מצנע:>
זה לגבי העברה ממקום למקום בעסק.

<מירב ישראלי:>
לא. זה לא ברור כי כתוב לפי הוראות תקנה זו. האמירה היא כללית ולכן אני שואלת. לפי הוראות תקנה זאת, זה לא רק (ד) אלא כל התקנה. זה גם לא מתאים בימים.

<היו"ר עמרם מצנע:>
אני חושב שהמשפט "מבסוף כל יום עסקים" צריך לקבל ספרור משלו כי הוא בעצם מתייחס לכל פעולה שנעשתה. הוא צריך להיות אולי סעיף (ה).

<מירב ישראלי:>
אבל אז זה לא מתאים לזה שנותנים להם עוד יום למחרת.

<היו"ר עמרם מצנע:>
נכון. יש כאן סתירה.

<פראס בדחי:>
צריך לזכור שהיא כבר נמצאת על המחשב. הם כבר רשמו אותה.

<היו"ר עמרם מצנע:>
כן. רק צריך להעביר אותה או למחוק.

<פראס בדחי:>
נכנס לקוח, קונה את העתיקה, לא צריך שלושה ימים

<היו"ר עמרם מצנע:>
אם כך, יש כאן סתירה. אם אתה כותב שבסוף כל יום עסקים ידאג הסוחר לרשימת המצאי שלו מעודכנת, זה סותר את האמירה שאם הוא העביר ממקום למקום, הוא יתקן בתום יום העסקים הראשון שאחרי מועד ביצוע העסקה.

<מירב ישראלי:>
זה לא יכול להיות מעודכן באותו יום.

<היו"ר עמרם מצנע:>
זה אומר שזה לא באותו יום. זה אומר שזה יום אחרי.

<פראס בדחי:>
מקובל. נמחק את המשפט אחרי יום עסקים.

<היו"ר עמרם מצנע:>
נמחק את המשפט מ"בסוף".

<מירב ישראלי:>
לא צריך אותו. אתה אומר את זה ב-(ב) ו-(ג).

<פראס בדחי:>
אבל יתקן את הרישום לפי תקנה 2(ב). בסוף כל יום עסקים ידאג הסוחר כי רשימת המצאי שלו מעודכנת לפי הוראות תקנה זו.

<מירב ישראלי:>
"תקנה זו", לא מתייחס רק ל-(ד) אלא מתייחס לכל התקנה.

<היו"ר עמרם מצנע:>
גם ל-(א) ואז זה סותר.

<מירב ישראלי:>
תיקון הרישום לגבי העברה, גם זה תוך יום אחד או באותו יום?

<פראס בדחי:>
להערת אדוני היושב ראש. יום אחרי כל יום עסקים והמשפט יסתיים במילה "מעודכנת".

<היו"ר עמרם מצנע:>
תמחק את זה.

<מירב ישראלי:>
לא צריך את  זה.

<היו"ר עמרם מצנע:>
אתה לא צריך את זה.

<מירב ישראלי:>
אתה מחייב אותו ב-(ב) ו-(ג). רק נשארת שאלה לגבי העברה ממקום למקום בעסק, תוך כמה זמן הוא צריך לרשום.

<מוטי ארד:>
לגבי (ד), לפני העניין של מתי לעדכן.

<היו"ר עמרם מצנע:>
כתוב לפי 2(ב). אתה כותב שלא יאוחר מתום יום העסקים הראשון שלאחר היום.

<מירב ישראלי:>
לא. 2(ב)  הוא עצם ההעברה, עצם הציון של מחסן.
<פראס בדחי:>
לדעתי הסעיף הזה צריך להמשיך להיות קיים כי הוא מדבר על אותו בית עסק רק למשל אם יש לו חנות ומחסן. הוא יעביר מהחנות למחסן.

<מירב ישראלי:>
אני שואלת אותך שאלה פשוטה. הסעיף האומר "בסוף כל יום עסקים ידאג הסוחר כי רשימת המצאי שלו מעודכנת" מתייחס לכל התקנה או רק ל-(ד)?

<פראס בדחי:>
רק ל-(ד).  לכן אמרתי למחוק את "לפי הוראות תקנה זו".

<היו"ר עמרם מצנע:>
לפי הוראות סעיף זה.

<מירב ישראלי:>
נכון. תקנת משנה זאת.

<היו"ר עמרם מצנע:>
תכתבי בסוגריים 5(ד).

<מירב ישראלי:>
זה הניסוח. זה אומר את זה. זה אומר שלגבי העברה, הוא צריך לעדכן באותו יום.

גם זה ממוחשב. למה לגבי העברה זה באותו יום? בגלל האכיפה?

<פראס בדחי:>
כן.

<רוני פירר:>
המשמעות של מה שכתוב כאן היא שברגע שיש מטבע נוסף, צריך לצלם אותו בנפרד או לצלם את כל החבילה מחדש.

<היו"ר עמרם מצנע:>
איפה זה כתוב?

<רוני פירר:>
אם אני צריך לצלם כל עתיקה, כתוב במקום אחר שאני צריך לצלם כל עתיקה שנכנסת לחנות.

<היו"ר עמרם מצנע:>
נכון.

<רוני פירר:>
יש לי חבילה וקניתי עוד מטבע אחד.

<היו"ר עמרם מצנע:>
אתה צריך לצלם אותו.

<רוני פירר:>
אם אני מצלם אותו, הוא צריך להיות בנפרד כי יש לו מק"ט נפרד.

<מוטי ארד:>
הם  טענו שהמטבעות הם בחמישים ולא אחת-אחת.

<מירב ישראלי:>
אני שאלתי אתכם את השאלה הזאת.

<היו"ר עמרם מצנע:>
אני הבנתי שהתחולה של המטבעות רשומה על המיכל.

<מוטי ארד:>
בלי קשר. בצילום, מצלמים ביחד.

<רוני פירר:>
נאמר כאן, וזה לא נרשם לצערי הרב, שמטבעות אפשר לצלם בקבוצות של חמישים למעט מטבעות זהב וכסף. כך נאמר. אם אני קונה מטבע אחד שהוא לא זהב והוא לא כסף, אני צריך לצלם אותו בנפרד כי אחרת לא יהיה צילום. אם אני רוצה לצרף אותו לקבוצה, אני צריך לצלם את הקבוצה הזאת מחדש.

<היו"ר עמרם מצנע:>
את כל הקבוצה.

<רוני פירר:>
את כל הקבוצה או שיהיה לי מכל עם מטבע אחד ואחר כך עוד מכל עם מטבע אחד וכולי.

<היו"ר עמרם מצנע:>
יש הסכמה למכלים, לכלי  קיבול.  מה אתם אומרים?

<מירב ישראלי:>
כרגע לכאורה, כתבתי לכם את זה בהערות, איך שהתקנות מנוסחות, זה מחייב צילום של כל מטבע בנפרד.

<רוני פירר:>
אני הבהרתי את זה. הדבר הזה היה ברור לרשות העתיקות כבר לפני שנה. הבהרתי להם את זה. זה לא משהו שאני ממציא כרגע.

<איתן קליין:>
במידה וסוחר קונה קבוצה של מטבעות, הוא יצלם אותם וייתן להם מספר אחד.

<רוני פירר:>
הוא קונה רק מטבע אחד. יש לקונה בסיסית בתקנות האלה. אנחנו נראה בהמשך שזאת לא הלקונה היחידה. למשל, עניין של חפצים קטנים אפשר לשים ביחד אבל כתוב במפורש בתקנות שרק במטבעות אפשר לעשות עדכון אחר. זאת אומרת, זה לא חל על חפצים קטנים. אם  יש לי חפצים קטנים ביום שפתחתי את הרשימה, כל חפץ קטן נוסף כבר לא חפץ קטן כי אין לי אפשרות לעדכן בחבילה לפי התקנות. מאז והלאה, כל החפצים הקטנים, כל אחד יצולם בנפרד. כל חץ כזה יצולם בנפרד. זאת המשמעות של מה שכתוב כאן.

<היו"ר עמרם מצנע:>
בואו נבדוק.

<רוני פירר:>
יש עוד לקונות כאלה.

<היו"ר עמרם מצנע:>
נגיע אליהן.

<פראס בדחי:>
אני אבהיר מה התכוונו עת התייחסנו לנושא הזה. כוונת המשורר הייתה שאם אתה קונה חמישים מטבעות, אתה אמור לצלם אותם. אם אתה קונה מטבע, יש לך כוונה לקנות מטבע, סימן שהמטבע הזה חשוב ואתה צריך גם לרשום אותו כמטבע ולתת לו מספר. לזה הייתה כוונתנו. הפרקטיקה והנוהג הקיים, אם אתה כסוחר רוצה לקנות  ולעשות מסחר במטבע מסוים, סימן שלמטבע הזה יש חשיבות או יש לו ערך.
<מוטי ארד:>
עשרים שקלים. למכור אותו בארבעים שקלים.
<אמיר גנור:>
זה לא משנה. מה ההבדל?

<היו"ר עמרם מצנע:>
אני רוצה להבהיר את הנקודה. אתם אמרתם בתקנות שמטבעות שהם לא כסף וזהב, יכולים להיות בכלי קיבול ועל כלי הקיבול כותבים את מספר המטבעות שיש בפנים. אני מבין שכאשר מיישמים את כלי הקיבול הזה בפעם הראשונה, כל מטבע צריכה להיות מצולמת אבל היא לא חייבת להיות מצולמת בנפרד אלא אפשר לשטח את כולם ולצלם את כולם יחד. עכשיו הוא קנה מטבע נוסף. לא כסף, לא זהב אלא ברונזה או חמר והוא רוצה לצרף אותה לכלי קיבול. מה דין העניין?

<אמיר גנור:>
הוא יצלם אותה ויצרף אותה לכלי הקיבול.

<היו"ר עמרם מצנע:>
הוא צריך לצלם אותה בנפרד ותלת לה גם מספר נפרד.

<אמיר גנור:>
לא. הוא ייתן לה מספר של כלי הקיבול.

<מוטי ארד:>
זה לא ילך.

<היו"ר עמרם מצנע:>
הלא לכל מטבע יש את המספר הקטלוגי שלו, גם אם הוא קטן.

<איתן קליין:>
בדרך כלל הסוחרים לא קונים מטבע אחד אלא הם קונים קבוצות, לפעמים אפילו של אלפים. אם הם קונים מטבע אחד, הם קונים אותו כי הם יודעים שהמטבע שווה.

<היו"ר עמרם מצנע:>
אתם אומרים שאם יש מצב יוצא דופן לדעתכם של קניית מטבע אחד, אתה צריך לתת לו כלי קיבול משלו. זאת המשמעות.

<איתן קליין:>
וגם מק"ט נפרד.

<מוטי ארד:>
זה פשוט לא נכון כי יכול לבוא אליך לחנות מישהו שמוכר לך מטבע אחד או שניים או שלושה.

<היו"ר עמרם מצנע:>
אף אחד לא אמר שלא יכול להיות. אומרים שזה מקרה נדיר.

<מוטי ארד:>
זה פשוט לא נכון. בוא נראה את העניין של מכירה. בא אדם, הוא חייב לקנות מאה מטבעות ביחד?

<היו"ר עמרם מצנע:>
זאת לא בעיה כי המטבעות בכלי הקיבול, לכל אחד יש את המספר שלו.

<מוטי ארד:>
מה הוא יעשה עם הצילום?

<היו"ר עמרם מצנע:>
זה הכול אינטרנטי. זאת לא בעיה. הבעיה היא התוספת.

<מוטי ארד:>
הוא יעשה איקס עם עיפרון?

<היו"ר עמרם מצנע:>
הוא ימחק במערכת. במחשב.

<מוטי ארד:>
אבל זה צילום. איך הוא ימחק בצילום?

<היו"ר עמרם מצנע:>
אין שום תקנות בעולם – ואני מאשר כאן הרבה תקנות – שיכולות לתת פתרון נקודתי פינתי חריג לכל דבר.

<מוטי ארד:>
כמו שמרנו בהתחלה, נושא הצילום - - -

<היו"ר עמרם מצנע:>
אני לא אבטל את נושא הצילום.

<מוטי ארד:>
זה לא יעמוד בבג"ץ.

<היו"ר עמרם מצנע:>
תלכו לבג"ץ.

<מוטי ארד:>
כי אין לזה שום תוחלת.

<היו"ר עמרם מצנע:>
ידידי עורך הדין, אתה יודע שמקצוע עורך דין לא היה מתקיים אם לא היו פרשנויות לחוקים ואז לכולם היה ברור מה נאמר. מאחר שיש פרשנויות, הולכים לבתי המשפט.

חברים, אנחנו מתקדמים.

<מוטי ארד:>
מה הפתרון לזה?

<היו"ר עמרם מצנע:>
אני משאיר את זה כך.

<רוני פירר:>
יש לי עוד שתי הערות. כתוב לגבי מטבעות שצריך לרשום אותם במספרים עוקבים.

<היו"ר עמרם מצנע:>
אתה עכשיו בסעיף 5?

<רוני פירר:>
כן.

<פראס בדחי:>
מחקנו את זה.

<היו"ר עמרם מצנע:>
זה היה בסעיף 4 אבל את 4 אישרנו.

<פראס בדחי:>
מחקנו את זה.

<רוני פירר:>
את זה רציתי לשמוע.

<היו"ר עמרם מצנע:>
את סעיף 4 גמרנו. הערות לסעיף 5.

<רוני פירר:>
אם אני קונה מטבע ואני צריך להכניס אותו, אם המספרים עוקבים נמחקו משני הסעיפים, אין לי בעיה.

<היו"ר עמרם מצנע:>
בסעיף 5 לא מופיעה המילה "עוקבים".

<רוני פירר:>
אבל הוא מפנה ל-4 והפעולה צריכה להתבצע לפי 4.

<היו"ר עמרם מצנע:>
בסעיף 4 מחקנו את זה.

<רוני פירר:>
יופי. מה עם חפצים קטנים?

<היו"ר עמרם מצנע:>
אנחנו עכשיו בסעיף 5 שזה עדיין מטבעות.

<רוני פירר:>
לא. סעיף 5 מדבר על כל העתיקות במיוחד לנושא מטבעות. מה עם חפצים קטנים?
<היו"ר עמרם מצנע:>
איפה אתה רואה את זה ב-5?

<רוני פירר:>
בסעיף קטן (א) כתוב שמכר סוחר עתיקה – צריך לעדכן.

<היו"ר עמרם מצנע:>
מה השאלה?

<רוני פירר:>
אם הוא קונה פריט קטן?

<אמיר גנור:>
מה משנה הגודל של הפריט?

<היו"ר עמרם מצנע:>
זה אותו דבר. עניתי על זה.

<רוני פירר:>
אני מבין שזה מכעיס שאני מעלה שאלות.

<מוטי ארד:>
ב-4(ב) זה מופיע כעתיקה קטנה בנפרד ו-5 מדובר על העדכון, שם זה לא מופיע. ברגע שנתנו את האפשרות שהם יהיו  ביחד, בקבוצה בכלי  קיבול - --

<היו"ר עמרם מצנע:>
בסעיף 5 כתוב על עתיקה. אתם מפנים תשומת לב שיש גם עתיקה קטנה. עתיקה קטנה שהוא קונה, הוא יצטרך לתת לה מספר ולשים אותה בכלי קיבול חדש. זאת המשמעות.

<מוטי ארד:>
למה שלא יהיה אותו דין כמו שיש בתקנה 4 שמטבעות ועתיקה קטנה מקבלים אפשרות להיות בכלי קיבול ביחד? 

<היו"ר עמרם מצנע:>
אתם העליתם את הבעיה של הצילום. אין לי פתרון לזה.

<מוטי ארד:>
היחס בסעיף 5 שמתייחס למטבעות, יש התייחסות נפרדת למטבעות ב-(ב). כמו שיש ב-4 התייחסות נפרדת למטבעות ולעתיקה קטנה, גם ב-5 צריך להיות.

<היו"ר עמרם מצנע:>
אפשר לכתוב שמכר סוחר עתיקה שהיא מטבע או פריט קטן.

<מוטי ארד:>
עתיקה זעירה.

<אמיר גנור:>
מאותו מטבע יכולים להיות מאה עותקים זהים. בעתיקה קטנה, אם זה חותם,  נדיר שיש שניים כאלה. זאת הייחודיות של כל עתיקה ועתיקה.

<היו"ר עמרם מצנע:>
אבל סעיף (ב) מתייחס בהקשר של כלי הקיבול.

<אמיר גנור:>
עתיקה קטנה, אנחנו לא רוצים שתהיה בכלי קיבול.

<מוטי ארד:>
יש לך את 4(ב). תקרא אותו.

<היו"ר עמרם מצנע:>
בסעיף הקודם אנחנו אישרנו לעתיקות הקטנות כלי קיבול. אני מציע, כדי לא להשאיר פתח, לכתוב: מכר סוחר עתיקה שהיא מטבע כאמור בתקנה זו וזו או עתיקה קטנה.

<מוטי ארד:>
זעירה.

<היו"ר עמרם מצנע:>
זעירה.

<אמיר גנור:>
מי יגדיר מהי עתיקה זעירה?

<היו"ר עמרם מצנע:>
אלה שמותר להחזיק בכלי קיבול.

<מירב ישראלי:>
אתם מגדירים. ב-4(ב) אתם אומרים שלדעת המנהל אין אפשרות לציין את מק"ט הסוחר שלה על העתיקה.

<מוטי ארד:>
נתתם לה יחס מיוחד.

<מירב ישראלי:>
יש לכם הגדרה.

<מוטי ארד:>
גם ב-(ב) ו-(ג). זה גם (ג).

<היו"ר עמרם מצנע:>
בסדר. בסעיף (ב) נוסיף.

<מוטי ארד:>
גם ב-(ג).

<פראס בדחי:>
"מכר סוחר עתיקה, מטבע או עתיקה זעירה או הוציאה מהמלאי המסחרי שברשותו בדרך אחרת, ימחק את רישומה מרשימת המצאי".

<מוטי ארד:>
אותו הדבר ב-(ג).

<מירב כהן:>
"מכר סוחר עתיקה שהיא מטבע או עתיקה זעירה".

<פראס בדחי:>
בסדר.

<היו"ר עמרם מצנע:>
זה מה שאמרתי, להוסיף עתיקה זעירה.

<מוטי ארד:>
זה צריך להיות גם ב-(ג) שמתייחס להוספת מטבע.

<היו"ר עמרם מצנע:>
נכון. על הוספת מטבע ו/או עתיקה  זעירה.

<מוטי ארד:>
לגבי (ד),  יש כאן שינוי משמעותי מהתקנות הקיימות. בתקנות הקיימות היה "העביר סוחר עתיקה ממקום של בית העסק למקום אחר שלו". כאן אומרים "העביר סוחר עתיקה ממקום למקום בעסק".

<מירב ישראלי:>
המשמעות היא אותה משמעות.

<היו"ר עמרם מצנע:>
כן. זאת אותה משמעות כי אנחנו קבענו שעסק כולל המחסנים שלו.

<מוטי ארד:>
אבל אפשר לכתוב מהעסק למחסן.

<היו"ר עמרם מצנע:>
לא. בעסק זה גם אם למשל זה היה בחלון הראווה או בפנים על המדף.

<מוטי ארד:>
השאלה אם צריך הסוחר לעדכן במחשב שזה עבר מחלון הראווה למדף או למגירה. למה? עוקבים אחרי חפץ רדיואקטיבי? מה הבעיה עם זה?

<היו"ר עמרם מצנע:>
אני חושב שזה  רק לתועלת בעל העסק, שהוא יודע איפה הדברים נמצאים.

<מוטי ארד:>
הוא יודע.

<היו"ר עמרם מצנע:>
מדברים על אלפי פריטים. איך הוא יודע?

<מוטי ארד:>
זה לא בעל העסק.

<היו"ר עמרם מצנע:>
אני חושב שהתוכנה הזאת תשרת מאוד את בעל העסק.

<מוטי ארד:>
לא מדובר כאן על עניין וולנטרי עבור בעל העסק. מדובר כאן על מעקב.

<היו"ר עמרם מצנע:>
אבל מדובר על כך שאם בא מפקח,  בעל העסק יכול למצוא את הפריט. איך בעל העסק ידע איפה הפריט?

<מוטי ארד:>
אלה תקנות שנועדו לסיוע לבעלי עסקים? זה הרי לא יעלה על הדעת. אין תקנות כאלה שאומרים לבעל עסק.

<היו"ר עמרם מצנע:>
לא אמרתי שזה לסיוע לבעלי עסקים. אמרתי שזה לסיוע למפקחים.

<מוטי ארד:>
המפקח יבוא עם רשימה.

<היו"ר עמרם מצנע:>
הוא יגיד לו לפתוח את המחשב שלו ויראו מה רשום אצלו וישוו בין המחשב לבין המקום בו נמצאים הפריטים.

<מוטי ארד:>
למה שתהיה עבירה אם המטבע היה על השולחן או בחלון הראווה?

<היו"ר עמרם מצנע:>
כי ברגע שאתה פותח פתח, הדברים יכולים להיות בכל מקום שהוא. 

<מוטי ארד:>
אבל זה בחנות שלו. זאת החנות שלו. הוא צריך לדווח אם הוא מעביר ממקום למקום בתוך החנות שלו?

<היו"ר עמרם מצנע:>
בסעיף קודם ביטלנו את המילה "מדויק". עכשיו זה אולי המקום לפרשנות.

<מוטי ארד:>
יש כאן שינוי מהתקנה הקיימת.

<היו"ר עמרם מצנע:>
הנקודה ברורה. ההערה שלך ברורה.

<מוטי ארד:>
אבל מה הסיבה?

<היו"ר עמרם מצנע:>
אני מסביר לך מה הסיבה. בא מפקח ורוצה בצורה פשוטה וקלה יחד עם בעל העסק לבחון האם כל הדברים רשומים והם במקומם. 
עוד משהו לגבי סעיף 5. אין.

הצבעה

בעד –  פה אחד
סעיף 5 אושר

<היו"ר עמרם מצנע:>
אני מאשר את סעיף 5 עם התיקון שעשינו ל-(ב) ו-(ג). מחקנו גם את "בסוף כל יום עסקים".

<מירב ישראלי:>
לפי הוראות תקנת משנה זאת. זה אומר שלגבי יום אחד, אתה רוצה לחזור לזה? עדכון תוך יום אחד.

<איתן קליין:>
במקרה הזה מדובר על מכירה. המכירה אמורה להתבצע בלחיצת כפתור.

<פראס בדחי:>
היא כבר רשומה.

<היו"ר עמרם מצנע:>
זאת לא רק מכירה. גם תוספת וגם העברה, בסעיף (ד).

<מירב ישראלי:>
כעיקרון זאת פעולה שהוא צריך לעשות במחשב.

<איתן קליין:>
בסעיף (א) זאת מכירה.

<היו"ר עמרם מצנע:>
בסעיף (א) זאת מכירה.

<איתן קליין:>
לחיצה על כפתור, נמכר.

<היו"ר עמרם מצנע:>
על זה אין ויכוח. ההערה הייתה לסעיף (ד). סעיף (ד) הוא לא מכירה אלא הוא העברה ממקום למקום.

<מירב כהן:>
שאלת הבהרה כדי לעדכן אצלי. לגבי סעיף קטן (ד), "העביר סוחר עתיקה ממקום למקום בעסק, יתקן את הרישום בטור הערות לפי תקנת משנה זו". זה מה שאמרנו. נכון?

<היו"ר עמרם מצנע:>
לא. זה בהמשך. בסוף כל יום עסקים.

<מוטי ארד:>
בסוף כל יום עסקים הוא יעדכן אם הוא העביר את זה ממקום למקום בעסק?

<היו"ר עמרם מצנע:>
כן.

<איתן קליין:>
נכון. זאת לא אמורה להיות בעיה.

<מוטי ארד:>
אין בזה שום הגיון.

<איתן קליין:>
מפקח יכול להגיע כל יום לעסק.

<מוטי ארד:>
אין עסק כזה במדינה. צריך סיבה אמיתית שיהיה דבר כזה במדינה.

<היו"ר עמרם מצנע:>
יש לי חדשות בשבילך. בכל סופרמרקט מודרני, כשאתה לוקח את הפריט מהמדף,  אוטומטית נרשם  שהוא נלקח.

<מוטי ארד:>
מאיזה מדף לאיזה מדף?

<היו"ר עמרם מצנע:>
כן.

<יהודית גידלי:>
במיני-בר בבתי מלון.

<היו"ר עמרם מצנע:>
היום יש חנויות שכך הם מנהלים את המלאי.  חברים, הדיון בסעיף הזה הסתיים.

<מירב ישראלי:>
אני רוצה להגיד שלדעתי התקנה הזאת היא לא שונה מהתקנה כפי שהיא מופיעה בתקנות הקיימות. זה אותו הדבר. ההבדל היחידי הוא שבתקנות הקיימות זה נעשה ידנית ובתקנות האלה הוא צריך לעשות את זה ממוחשב. זה ההבדל היחידי, אם קוראים את התקנה הקיימת. לדעתי זה אותו הדבר ואין הבדל. ההבדל הוא רק בעניין של מחשוב.

<היו"ר עמרם מצנע:>
התקנה הייתה קיימת באופן ידני אלא שבטח לא עשו את זה.

<מוטי ארד:>
רק מבית העסק למקום אחר.

<מירב ישראלי:>
בעסק.

<היו"ר עמרם מצנע:>
ממקום למקום.

<מירב ישראלי:>
זאת המשמעות.

<היו"ר עמרם מצנע:>
העביר סוחר עתיקה ממקום של בית העסק למקום אחר.

<מוטי ארד:>
למקום אחר. יש הבחנה.

<מירב ישראלי:>
למקום אחר של עסק.

<מוטי ארד:>
זאת אומרת, זה יכול להיות מחסן.

<מירב ישראלי:>
זאת המשמעות גם כאן.

<היו"ר עמרם מצנע:>
יכולה להיות לזה פרשנות. חברים, סעיף 5 אושר פה אחד עם התיקונים שאמרנו. אנחנו ממשיכים בסעיף 6.

<מוטי ארד:>
סליחה, אבל למה לא לכתוב מחסן אם כתבנו שמחסן זה מקום אחר?

<היו"ר עמרם מצנע:>
סעיף 6.

<מירב ישראלי:>
6.
מסירתה של רשימת מצאי
(1) סוחר ידווח על רשימת מצאי בצורה מקוונת לאחר הזנת שם משתמש וסיסמה שרשות העתיקות הנפיקה לו. הסוחר יעדכן את הדיווח באמצעות אתר האינטרנט של הרשות לפי הטופס שבתוספת הראשונה הכוללת הזנת תמונה של כל פריט ופריט. דיווח כאמור ייעשה בתום כל יום עסקים.

(2) במועד הגשת בקשה לרישיון יצרף מגיש הבקשה רשימת מצאי ידנית שתהיה לגבי עתיקות שיהיו המלאי המסחרי במקום העסק כפי שתואר בטופס הבקשה לרישיון. לא היו ברשות המבקש עתיקות תצרכי המסחר בשעת הגשת הבקשה, יציין את הדבר במקום המוזכר בטופס הבקשה לרישיון.

כאן בעיקרון צריך להבחין בין שני דברים. צריך להבחין בין מה שנדבר עליו בסוף, שזאת הוראת המעבר לגבי סוחרים קיימים, לבין התקנה הזאת שהיא תחול מעתה ואילך גם על סוחרים חדשים. לכן יכול להיות שהסוחר יגיש בקשה לפני שבכלל יש לו מלאי. לכן צריך קודם כל את הסיפא של סעיף קטן (ב) להזיז ותכף נדבר על זה, אבל צריך גם לקבוע זמן לסוחר לפי תקנה 6(א) אחרי שהוא מקבל את שם המשתמש והסיסמה להזין את הרשימה הידנית. זאת אומרת, כאן זה חסר.

<היו"ר עמרם מצנע:>
לא הבנתי.

<מירב ישראלי:>
בעיקרון אנחנו  נקבע שהתקנות האלה מתחילות תוך איקס ימים. לגבי סוחרים קיימים, תוך איקס ימים הם יקבלו את שם המשתמש ויזינו. התקנה הזאת ממשיכה לחיות ונגיד שבעוד שנתיים יבוא סוחר חדש והוא יגיש בקשה ידנית עם רשימה ידנית - - -

<היו"ר עמרם מצנע:>
למה שיגיש ידנית?

<מירב ישראלי:>
כי זה מה שכתוב. כתוב שהוא מגיש את הבקשה והוא יצרף רשימת מצאי ידנית.

<פראס בדחי:>
כי אין לו עדיין שם משתמש וסיסמה.

<מירב ישראלי:>
הוא חדש. הוא פותח עסק חדש. הוא מגיש רשימה ידנית.

<היו"ר עמרם מצנע:>
לפני שהוא פותח עסק חדש לא יכולים להיות לו פריטים?

<מירב ישראלי:>
יכול להיות שכן.

<מירב כהן:>
אבל אין לו רישיון להיות סוחר. זה ההבדל.

<איתן קליין:>
הוא גם יכול להצהיר ממי הוא הולך לקנות.

<מירב ישראלי:>
הוא יכול להגיש רשימה ידנית.

<רוני פירר:>
יש כאן טעויות. חבל לדון על זה.

<היו"ר עמרם מצנע:>
מה זה חבל לדון? עם כל הכבוד לך, אתה מעליב אותנו. אתה מתאר לך שאני מבזבז זמני עכשיו? מה זה חבל לדון על זה?

<רוני פירר:>
לפני שנכנסים לפרטים, יש כאן רעיון מסוים וצריך לדון בו. רצוי לדון ברעיון לפני שנכנסים לפרטים.

<היו"ר עמרם מצנע:>
מה הרעיון שעוד לא דנו בו עד עכשיו?

<רוני פירר:>
כאשר כתוב כאן מועד הגשת בקשה לרישיון – סוחר מבקש כל שנה רישיון. כל שנה הוא מבקש רישיון מחדש. המשמעות היא שאת הרשימה הידנית צריך להגיש כל שנה.

<היו"ר עמרם מצנע:>
לא. התשובה היא לא נכון.

<מירב ישראלי:>
לכן אני אומרת  שזה לא נכון. לכן אני אומרת שזה לא מנוסח טוב. 

<היו"ר עמרם מצנע:>
זה לא רישיון חדש. זאת הארכת רישיון.

<מירב ישראלי:>
לא. אבל בהארכת רישיון הרשימה כבר במחשב ואין צורך להגיש אותה ידנית. הוא צודק. בעיקרון בחידוש רישיון לא מדובר על רשימה.

<היו"ר עמרם מצנע:>
אני רוצה עוד פעם לקרוא את זה כפי שהוא. אני לא יודע למה הסתבכתם. סוחר ידווח על רשימת מצאי בצורה מקוונת לאחר הזנת שם משתמש וסיסמה שרשות העתיקות הנפיקה לו. הסוחר יעדכן את הדיווח באמצעות אתר האינטרנט של הרשות לפי טופס מיוחד. הדיווח ייעשה בכל יום עסקים. 

<מירב ישראלי:>
הגשת הרשימה המקוונת היא פעם אחת. 

<היו"ר עמרם מצנע:>
אז לא צריך בכלל לכתוב את זה כאן.

<מירב ישראלי:>
זה מה שאני אומרת. אני אומרת שצריך להבחין בין הפעם הראשונה שסוחר מגיש את הרשימה, שזאת פעם אחת.

<היו"ר עמרם מצנע:>
אני שאלתי בפעם הקודמת. אין כמעט דבר כזה של סוחרים חדשים ואני מניח שרשות העתיקות גם תעשה את הכול שלא יהיו סוחרים חדשים כאלה. על כן, אם אתם רוצים,  צריך לכתוב סוחר בעל רישיון.

<מירב ישראלי:>
לא, אבל אין מניעה שסוחר חדש ייכנס.

<היו"ר עמרם מצנע:>
תחריגי את זה אחר כך. תכתבי סעיף על סוחר חדש.

<מירב ישראלי:>
זה מה שאני אומרת.

<היו"ר עמרם מצנע:>
אבל הסעיף הזה לא דן בסוחר חדש.

<מירב ישראלי:>
הוא כן.

<היו"ר עמרם מצנע:>
הוא לא. התשובה היא לא.

<רוני פירר:>
הוא לא דן והמשמעות היא שצריך להמשיך להחזיק.

<היו"ר עמרם מצנע:>
לא. אם מישהו הבין את זה, אנחנו נתקן את זה. לא יהיה דבר כזה.

<איתן קליין:>
סעיף 2(א) מפנה לתקנה 6. 

<מירב ישראלי:>
סעיף 6 עוסק בשני דברים שונים.

<איתן קליין:>
נכון.

<מירב ישראלי:>
לכן צריך להפריד.

<היו"ר עמרם מצנע:>
תסבירו לי למה בכלל צריך את סעיף 6. עד עכשיו דיברנו על כך שסוחר מנהל את כל הרשימות ודיברנו איך הוא מנהל אותן. למה צריך את סעיף 6?

<מירב ישראלי:>
כי זה מדבר על הפעם הראשונה.

<היו"ר עמרם מצנע:>
אז אני רוצה סעיף שדן בסוחר חדש. לסוחר קיים כבר לא צריך את הסעיף הזה.

<מירב ישראלי:>
צריך רק את הפעם הראשונה וזאת הוראת המעבר. זה בדיוק מה  שאמרתי.

<היו"ר עמרם מצנע:>
בואי נפריד בין סוחר קיים שמחדשים לו את הרישיון כל שנה לבין סוחר חדש. למה סעיף 6 צריך בכלל לחול על סוחר קיים? 

<פראס בדחי:>
כי אנחנו נותנים לו שם משתמש וסיסמה.

<היו"ר עמרם מצנע:>
כל שנה מחדש?

<פראס בדחי:>
לא. פעם ראשונה נותנים לו והיא אישית.

<היו"ר עמרם מצנע:>
ולפני כן זה לא כתוב בשום מקום?

<פראס בדחי:>
לא.

<מירב ישראלי:>
זה לא כתוב.

<פראס בדחי:>
זה כתוב רק כאן. החיוניות של סעיף 6 היא חשובה כי אנחנו עושים הבחנה  ונותנים לסוחר הקיים שם משתמש וסיסמה דבר המהווה זיהוי לאותו סוחר וגם אחריות לאחר מכן.

<היו"ר עמרם מצנע:>
אני הבנתי.

<פראס בדחי:>
זה לא מופיע באף מקום, חוץ מהסעיף הזה.

<היו"ר עמרם מצנע:>
צריך לחלק את זה לשניים.

<מוטי ארד:>
סוחר קיים שהחזיק ברישיון במועד כניסתן לתוקף של תקנות אלה, זה סוחר קיים. 

<מירב כהן:>
לתקנה (ב), במועד הגשת בקשה לרישיון או חידושו?

<מירב ישראלי:>
לא.  לא צריך להגיש ידנית פעמיים. אני אומרת שוב. התקנות צופות פני עתיד. אלה בדרך כלל התקנות. אנחנו מטפלים גם בדברים שאנחנו רוצים לקבוע להם הוראת מעבר שזה בסוף. זה החריג. הכלל הוא מה יהיה מעתה ולהבא. זה הכלל. גם אם לא יהיו הרבה סוחרים חדשים - - -

<היו"ר עמרם מצנע:>
אני מקבל אבל צריך להפריד את זה.

<מירב ישראלי:>
נכון. זה בדיוק מה שאמרתי.

<פראס בדחי:>
יש דבר מאוד חשוב. בהמשך לשם משתמש וסיסמה, כאן יש את העניין של התמונה שלא מוזכרת באף מקום חוץ מאשר בסעיף הזה.

<היו"ר עמרם מצנע:>
מה זה לא מוזכרת?

<פראס בדחי:>
הזנת תמונה של כל פריט ופריט.

<מירב ישראלי:>
צריך לחלק את הסעיף.

<היו"ר עמרם מצנע:>
את סעיף 6 צריך לחלק לשני חלקים.

<פראס בדחי:>
מסכימים.

<מירב ישראלי:>
אני כתבתי איך צריך לעשות את זה כרונולוגית כאשר סעיף 6 בא לפני 2. צריך את סעיף 6 לשים לפני סעיף 2.

<פראס בדחי:>
ראיתי את ההערה ואני מסכים לה.

<היו"ר עמרם מצנע:>
אני רוצה להגיד עוד דבר. לדעתי גם סוחר חדש לא צריך להגיש רשימה ידנית. 

<פראס בדחי:>
הוא משתמש בסיסמה זמנית.

<היו"ר עמרם מצנע:>
בדיוק.  עם הגשת הבקשה לרישיון הוא מקבל מכם שם זמני וסיסמה זמנית וממלא את מה שצריך. אחרי אישור של המלאי שיש לו, הוא מקבל סיסמה קבועה.

<איתן קליין:>
זה נכון מה שאתה אומר ואני אוסיף לדבריך. בדרך כלל סוחר חדש יקנה את המלאי מסוחר אחר.

<היו"ר עמרם מצנע:>
אז בכלל אין בעיה.

<איתן קליין:>
אז תהיה העברה דרך המערכת.

<אמיר גנור:>
אז הוא לא יצטרך לצלם מחדש.

<היו"ר עמרם מצנע:>
לא. לא צריך.

<איתן קליין:>
הוא פשוט יעביר מסוחר אחר.

<היו"ר עמרם מצנע:>
אני מבקש לנסח.

<מירב ישראלי:>
אני אעזור להם לנסח.

<היו"ר עמרם מצנע:>
להעביר לי לראות את זה ולהעביר גם להם. אנחנו לא נעשה ישיבה נוספת. תעבירו לי ותעבירו לסוחרים.

<מירב ישראלי:>
אני מורידה את ה"ידנית".

<היו"ר עמרם מצנע:>
אין ידנית.

<פראס בדחי:>
מה שהציע אדוני היושב ראש שתינתן סיסמה ושם משתמש זמניים למבקש להיות סוחר חדש. הוא יעדכן את המערכת ברשימה המקוונת באינטרנט ואנחנו נראה אותה. ניתן זמן של שלושים ימים למשל לעדכון הרשימה שהוא רוצה. אחרי כן נקבל אותה.

<היו"ר עמרם מצנע:>
כן. אפילו תשעים ימים. אין כאן מגבלה. זאת הבעיה שלו לקבל את הרישיון כמה שיותר מוקדם.

<מוטי ארד:>
הכוונה גם להעביר את זה להיות תקנה 2?

<מירב ישראלי:>
לא. אני אומרת שצריך כרונולוגית לסדר את זה נכון. צריך קודם כל להגיש בקשה ואחר כך עדכון. עדכון לא בא לפני הגשת בקשה. צריך  לפרק כאן סוחר חדש ואחר כך נדבר על סוחרים קיימים ועל חידוש רישיון. חידוש רישיון למעשה לא חל עליו הדבר הזה אלא רק הוא ימשיך לעדכן.

<היו"ר עמרם מצנע:>
יש לי עוד הערה עקרונית. כשאתם כותבים "סוחר ידווח", במונחים של פעם זה צריך להרים טלפון או צריך לשלוח מכתב. כאן כל הדיווח הוא בעצם מקוון. 

<מירב ישראלי:>
זה למעשה לפי הטופס שבתוספת. זה סידור הסעיפים ואני אעשה את זה.

<היו"ר עמרם מצנע:>
בסדר. תעשי זאת.

<איתן קליין:>
אבל כתוב שידווח בצורה מקוונת.

<היו"ר עמרם מצנע:>
כן, אבל זה כאילו מסר משהו. הלא כאן אתם בונים מערכת שעצם ההקלדה פנימה מתאשרת גם אצלכם.

<רוני פירר:>
סעיף 6(א) נשאר?

<היו"ר עמרם מצנע:>
מתקנים אותם.

<מירב ישראלי:>
אנחנו נחבר בין 6 ל-2, נסדר את זה אחרת. יהיה הגשת בקשה ראשונית עם שם משתמש וסיסמה זמנית, שזה ייבחן  וברגע שיינתן לו רישיון, שם המשתמש והסיסמה או יהפכו לקבועים או שייתנו לו חדשים ואז הרשימה נכנסת. אחר כך העדכון. בחידוש רישיון לא צריך עוד פעם רשימה אלא צריך להמשיך לעדכן.
<רוני פירר:>
מופיעה כאן המילה "פריט".

<איתן קליין:>
במקרה הזה אני חייב לומר שרשימה ידנית היא חשובה מכיוון שלא כל הבקשות מאושרות.

<מירב ישראלי:>
אתם אמרתם שזה יוזן באופן זמני.

<איתן קליין:>
חלק מהבקשות לא מתקבלות כי הם לא עומדים בקריטריונים של סוחר. אם הבקשות לא מתקבלות, למה להעלות את המלאי העתידי שלו למערכת?

<היו"ר עמרם מצנע:>
תעזבו. הוא מגיש בקשה של סוחר חדש.

<מירב ישראלי:>
אולי בלי צילומים.

<היו"ר עמרם מצנע:>
לא. זאת טעות. אל תעשו את זה. סוחר מבקש להתקבל, הוא מעביר.

<פראס בדחי:>
מחקנו את ההערה.

<היו"ר עמרם מצנע:>
בוודאי.

<מוטי ארד:>
לגבי מה שהיום ב-6(א). הזנת תמונה של כל פריט ופריט אבל אמרנו שיש פריטים שזה לא יהיה של כל פריט ופריט אלא זה יהיה בקבוצה.

<היו"ר עמרם מצנע:>
כן. כל פריט ופריט לא שולל את האפשרות שזה בקבוצה.

<מוטי ארד:>
של כל פריט. המילה כל פריט ופריט  נותנת מחשבה שזה בנפרד.

<היו"ר עמרם מצנע:>
לא. כל פריט ופריט יכול להיות גם בקבוצה.

<מוטי ארד:>
אז כל פריט. למה להגיד כל פריט ופריט?

<היו"ר עמרם מצנע:>
כל פריט. אין בעיה.

<מירב ישראלי:>
7.
העתקי עתיקות וחיקויי עתיקות

(1) סוחר יחזיק רשימת מצאי של העתקי עתיקות וחיקויי עתיקות, לפי עקרונות המספור בתקנות 4 ו-5. הרשימה תעודכן בסוף כל יום עסקים.
(2) רשימת המצאי לגבי העתקי עתיקות וחיקויי עתיקות תהיה ידנית, תיערך לפי הטופס שבתוספת השנייה ותועבר לרשות ב-15 בינואר לגבי השנה שהסתיימה ב-31 בדצמבר שקדם לה.

<היו"ר עמרם מצנע:>
למה עוד פעם ידנית?

<איתן קליין:>
מכיוון שלא מדובר בעתיקות. אנחנו לא רוצים להכניס את זה לפול של העתיקות. יש פריטים שקשה מאוד לדעת אם הם עתיקות או לא על פי הצילומים שלהם.

<היו"ר עמרם מצנע:>
אז תכתבו. תנו מונח אחר.

<איתן קליין:>
גם בחנויות אנחנו מפרידים בין העתקי עתיקות לבין עתיקות אמיתיות. יש מדפים מסוימים שמסומנים כהעתקי עתיקות.

<מוטי ארד:>
אדוני, בעניין הזה מדובר בהקלה על הסוחרים כי להכניס ולדווח להם על חיקוי של עתיקה, זה משהו נוסף. אלה לא עתיקות, זה לא שוד עתיקות, זאת לא גניבה אלא זה חיקוי. כאן מקלים עליהם כי הנטל של הצילום הוא כבד כשלעצמו.  לחייב אותם לצלם גם את ההעתקים, זה  להכביד קושי על קושי.

<היו"ר עמרם מצנע:>
בסדר.

<רוני פירר:>
אני מקווה שברור לכולם שצריך על העתקי הבדיקות לשים פתק עם מספר.

<פראס בדחי:>
יש תקנות לעניין הזה. התקנות ברורות לגבי איך מסמנים עתיקה או חיקוי.

<רוני פירר:>
כרגע התיקון הוא שצריך מספור. למספר כל אחד.

<פראס בדחי:>
אבל זה מופיע בתקנות נפרדות לגבי החיקוי. אין חדש בעניין הזה.

<היו"ר עמרם מצנע:>
אם כל הצדדים מקבלים, אני מסכים.

תועבר לרשות עד ה-15 לינואר ולא ב-15 בינואר.

<פראס בדחי:>
בסדר.

<היו"ר עמרם מצנע:>
הצבעה

בעד –  פה אחד
סעיף 7 אושר

<היו"ר עמרם מצנע:>
סעיף 7 אושר.

<מירב ישראלי:>
8.
ביטול


תקנות העתיקות (ניהול רשימת מצאי) התשמ"ג-1983 – בטלות.

<היו"ר עמרם מצנע:>
הצבעה

בעד –  פה אחד
סעיף 8 אושר

<היו"ר עמרם מצנע:>
סעיף 8 אושר.

ראשית, אתם צריכים לתת לי תשובה לגבי הסיפור של השלושה ימים.
<פראס בדחי:>
כן. אנחנו ניתן תשובה לעניין של לוח הזמנים. אנחנו הצענו את הדבר הבא: קודם כל, אנחנו מסכימים שעד סוף השנה יש להם את הזמן לעדכן. כלומר, יש להם כמעט חמישה חודשים לעדכן את המערכת וזה זמן סביר מאוד בהתחשב בכך שאנחנו יודעים מה יש אצל הסוחרים מבחינת הכמויות שהם צריכים לעדכן לתוך המחשב.

אנחנו אומרים שבנוסף לזה אנחנו מסכימים שייכנס סעיף שיתייחס לחריגים,  לגבי סוחר שיש לו כמות למשל שהיא מעל עשרים אלף פריטים שהוא צריך להכניס למחשב ולכן הוא צריך יותר זמן. אמרנו שאנחנו מוסיפים סעיף וניסחנו הוראה מיוחדת אותה העברנו לבדיקה ואישור של מירב, בה אנחנו נותנים אורכה של שלושה חודשים נוספים על חמשת החודשים שקיימים עכשיו כדי לעדכן את המערכת. אני חושב שבנסיבות האלה זה יהיה מאוד סביר אם אנחנו נותנים את הזמן הזה עד סוף השנה ועוד שלושה חודשים בנסיבות חריגות לסוחרים שיש להם כמויות יותר גדולות. אני חושב שזה מאוד סביר והגיוני לעדכן מערכת כזאת בזמן כזה של חמישה חודשים ועוד שלושה חודשים לחריגים.

<מוטי ארד:>
אנחנו לא מדברים על עניין שיש בו דחיפות אמיתית שהעסק לא עובד בלי זה וגם מה שנעשה עד היום, שחיכינו עוד שנה עד שהדברים הפכו מהנחיות לתקנות. אנחנו הראינו שכדי להיערך לצילום הזה ולצלם כל כך הרבה פריטים, זה לוקח בין חודשים ואפילו אנשים יצטרכו לגייס מספר אנשים שיעשו את זה עבורם.

<היו"ר עמרם מצנע:>
אם באמת יחריגו סוחרים שיש להם יותר מ-10,000 פריטים?

<מוטי ארד:>
לפי החישובים שלנו הכמות שייקח חודשים לצלם, לפי שמונה שעות ביום וימי עבודה, צריכה להיות 5,000 פריטים ומעלה. לא  תשנה הכניסה של התקנות לתוקף אם זה יקרה ב-1 בינואר או זה יקרה בעוד שנה ביולי 2015. הדברים קיימים כיום.  יש את הרשימות הידניות ומה שקיים, קיים ולא קורה כלום.

<פראס בדחי:>
אנחנו רוצים לקדם את התקנות שייכנסו כמה שיותר מוקדם.

<מוטי ארד:>
הן ייכנסו. הן נכנסות.

<פראס בדחי:>
עדיין צריך להסביר שהעניין של הצילום בטכנולוגיה שקיימת כיום – אפילו באייפון שלך היום ברזולוציה קיימת – אתה יכול לצלם ולהעלות לאתר. עדיין מדובר בחמישה חודשים ובעוד שלושה חודשים לחריגים, שמונה חודשים, זה זמן מאוד סביר שכל אחד יכול להתארגן ולעשות את זה.

יש להתחשב בכך אדוני היושב ראש שהמערכת כבר קיימת וחלק מהסוחרים כבר עדכנו והמערכת לא חדשה להם.

<היו"ר עמרם מצנע:>
שאלה. בהתפלגות של הסוחרים, לכמה סוחרים יש מעל 10,000 פריטים?

<פראס בדחי:>
מעל 10,000 או מעל עשרים אלף?

<יהודית גידלי:>
מעל עשרים אלף, אמרתם שניים

<פראס בדחי:>
אולי שלושה סוחרים עם מעל עשרים אלף פריטים. 

<מוטי ארד:>
היה ויכוח על מטבעות ומטבעות בכמויות גדולות בכל פריט.

<היו"ר עמרם מצנע:>
אתם יודעים כמה סוחרים יש עם מעל 10,000 פריטים?

<איתן קליין:>

חמישה, שישה, שבעה. משהו כזה.

<מוטי ארד:>
השאלה אם אתם מפרידים את העניין של המטבעות והעתיקות הקטנות שהיום צריך לשים אותם בנפרד.

<פראס בדחי:>
 אם אנחנו מכניסים את המטבעות, באמת הרוב יהיו עם מעל 10,000 פריטים.

<היו"ר עמרם מצנע:>
הם לא מצלמים מטבע-מטבע.

<פראס בדחי:>
הם מצלמים בקבוצה.

<היו"ר עמרם מצנע:>
לצלם קבוצה לוקח יותר זמן מאשר פריט אחד.

<פראס בדחי:>
בהתחשב בכך שאנחנו נותנים חמישה חודשים ועוד שלושה חודשים, אני חושב שזה נכנס במתחם הסבירות.
<מוטי ארד:>
יש אנשים שאין להם מחשב והם יצטרכו להכניס את המחשב ולהסתדר עם התמונות. 

<היו"ר עמרם מצנע:>
לקחת 10, 15 או 20 מטבעות ולסדר אותם לצילום משותף, זה לוקח יותר זמן מאשר לצלם אחד-אחד.

<מוטי ארד:>
צריך גם תאורה.

<איתן קליין:>
רוב הסוחרים באינטרנט ולכן הם כבר צילמו את הדברים.

<היו"ר עמרם מצנע:>
ואם יש אחד שלא?

<מוטי ארד:>
פריט פה ופריט שם.

<פראס בדחי:>
אמרנו שזה ייכנס לחריגים, אדוני היושב ראש.

<היו"ר עמרם מצנע:>
אתה צריך להכניס לחריגים כאלה שיש להם כבר מחשבים כאלה או אין להם. אתה מסתבך כאן עם החריגים.

<פראס בדחי:>
מניסיון ומידיעה, אלה שאין להם מחשבים, אמרנו בדיון הקודם, אולי אחד או שניים, אבל לרוב הסוחרים יש מחשבים והם חושפים את הסחורה שלהם בפני כל העולם כדי שיבואו ויקנו אותה. הם חושפים אותה באינטרנט. הם מנהלים את המסחר שלהם דרך אתר האינטרנט. הם מקדמים מכירות.

<מוטי ארד:>
לא 10,000 פריטים. שלושה עד עשרה פריטים. אנחנו בחוק העתיקות ולכן יש זמן. מה הדחיפות?

<פראס בדחי:>
זה נכנס למבחן הסבירות. זה מסדר את העניין.

<מוטי ארד:>
העניין מסודר. הנה, יש תקנות ולכן העניין מסודר, אבל מה הדחיפות? תן לאנשים להתארגן.

<פראס בדחי:>
אבל הם מתארגנים. כבר שנה הם מתארגנים והם עושים זאת עוד לפני שבאנו לוועדה.

<מוטי ארד:>
לא, הם לא מתארגנים כי מבחינתם לא היו תקנות אלא היו הנחיות והיו רעיונות.

<פראס בדחי:>
אתה יודע שלכולם כבר יש את התוכנה והם עובדים אתה. חלק התקינו וחלק מתקינים אותה. 

<מוטי ארד:>
רק 16 אנשים נכנסו מתוך 64.

<פראס בדחי:>
הטמענו את התוכנה אצלם.

<איתן קליין:>
כולם נכנסו. כל הסוחרים נכנסו. כל הסוחרים עברו הדרכות.

<פראס בדחי:>
העניין הוא שאתם רוצים לדחות את האכיפה.

<איתן קליין:>
יותר מזה. אנחנו גם הכשרנו עובדים של הסוחרים לעניינים האלה.

<מוטי ארד:>
תנו זמן נוסף לתמונות. המערכת והתקנות נכנסות לתוקף, הצילומים יקבלו זמן נוסף. תפרידו את זה.

<אמיר גנור:>
אי אפשר להזין פריט בלי הצילום שלו. זה לא עובד במערכת.

<היו"ר עמרם מצנע:>
מי שכתב את התוכנה יכול לשנות.

<אמיר גנור:>
לא. אי אפשר.

<איתן קליין:>
להפך, זאת עבודה הרבה יותר קשה עבורם.

<פראס בדחי:>
אדוני, אנחנו חושבים בנסיבות הקיימות, באמת, אנחנו לא רוצים להכביד ואם היינו חושבים שזה לא סביר, היינו מתגמשים ומוכנים להרחיב את לוח הזמנים. אני עוד פעם אומר  שהמערכת כבר הוטמעה אצל הסוחרים, המערכת קיימת אצל הסוחרים, היא קיימת כבר שנה ועובדת, הכשרנו עובדים של הסוחרים לעבוד עם המערכת ומעבר לזה אנחנו אומרים שיש להם עוד חמישה חודשים ועוד שלושה חודשים לחריגים. אני חושב שזה סביר בכל קנה מידה שתסתכל על זה, בהתחשב בטכנולוגיה הקיימת בצילומים הקיימים, בזה שחלק מהעבודה כבר בוצעה והיא מוזנת לתוך המחשב. הדרישה כאן היא פשוט בקשה לדחיית כוח האכיפה של רשות העתיקות. זה כל העניין וצריך להגיד את האמת.

<מוטי ארד:>
רשות העתיקות אוכפת הרבה שנים וכל מה שהיא רוצה יום זה כלי נוסף שגם לא הבנו מה המטרה שלו.

<פראס בדחי:>
היו תקלות ועכשיו אנחנו מסדירים את הכלי יותר טוב.

<מוטי ארד:>
אם תהיה תקופה כדי שאנשים אלה יכניסו את הדבר הקשה ביותר הזה. אתה סוחר עתיקות? צילמת פעם עשרות אלפי תמונות של עתיקות?

<פראס בדחי:>
עובדים עם זה יום יום.

<מוטי ארד:>
אתה מצלם עתיקות?

<פראס בדחי:>
אנחנו מכירים את הפרקטיקה.

<איתן קליין:>
אני אישית עבדתי עם סוחרי עתיקות והייתי אתם כשהם הכניסו והעלו את העתיקות לאתר ולגבי חמישים פריטים למשל, זה לא לוקח יותר מרבע שעה.

<רוני פירר:>
סליחה, היית נוכח אצלי עם אדם ששכרתי במיוחד. אני לא נוגע במחשב. ראית שזה לוקח הרבה יותר זמן.

<איתן קליין:>
קודם כל, לא הייתי אצלך.

<רוני פירר:>
צריך ללכת לארון ולהביא כל פריט ואחר כך להחזיר.

<איתן קליין:>
ברגע שיוצרים שיטה נכונה.

<רוני פירר:>
זה מקסימום עשרים פריטים לשעה.

<היו"ר עמרם מצנע:>
אני מציע את הניסוח הבא: תחילתן של התקנות תהיה תוך שישה חודשים ומנהל רשות העתיקות רשאי לתת דחייה של עוד עד שישה חודשים ליישום התקנות.

<פראס בדחי:>
לבקשת הסוחר.

<מירב ישראלי:>
צריך להיות לבקשות ספציפיות.

<רוני פירר:>
סוחר בעל פריטים רבים.

<היו"ר עמרם מצנע:>
אני לא אומר איזה. מנהל רשות העתיקות, על פי בקשה שתוגש על ידי סוחר עתיקות, רשאי  להאריך.

<מוטי ארד:>
לפי איזה קריטריונים?

<היו"ר עמרם מצנע:>
הוא יקבע את הקריטריונים.

<מירב ישראלי:>
הוצאתי כאן ניסוח האומר: "המנהל רשאי להתיר לספק או לסוג ספקים להעביר דיווח באמצעי אחר אם מצא כי בנסיבות העניין יש צורך בהיתר האמור".

<היו"ר עמרם מצנע:>
זאת אומרת, הניסוח יהיה שמנהל רשות העתיקות רשאי להתיר לסוחר מסוים - - -

<מירב ישראלי:>
או לסוג סוחרים יש להם מעל מספר מסוים של עתיקות.

<מוטי ארד:>
כל אחד צריך לפנות בנפרד.

<מירב ישראלי:>
להעביר את הדיווח המקוון  - - -

<היו"ר עמרם מצנע:>
בתקופה נוספת של עד שישה חודשים אם מצא כי בנסיבות העניין יש צורך בכך.

<מוטי ארד:>
אפילו אין כאן את מה שהם הציעו קודם לכן, של מעל 10,000  עתיקות.

<היו"ר עמרם מצנע:>
הם הציעו חמישה פלוס שלושה חודשים ואני נותן שישה חודשים פלוס שישה חודשים.

<מוטי ארד:>
אבל זה עוד חודש אדוני כי ששת החודשים הנוספים זאת בקשה פרטנית שאין שום קריטריון.

<היו"ר עמרם מצנע:>
אני סומך על מנהל הרשות.

<מוטי ארד:>
כל אחד ילך לבג"ץ על זה.

<פראס בדחי:>
למה אתה חושב שהוא ילך לבג"ץ?  הוא ינמק ויסביר.

<מירב כהן:>
אולי אם היינו אומרים סוג, כן היה אפשר להכניס  את הנושא של למשל מעל 10,000 או עשרים אלף פריטים.

<היו"ר עמרם מצנע:>
מי שאין לו בכלל מחשב, גם 5,000 פריטים זה קשה לו. על כן תשאירו למנהל רשות המסים.

<מוטי ארד:>
אבל לא אמרנו כמות אלא סוג.

<היו"ר עמרם מצנע:>
תשאירו למנהל רשות העתיקות את חופש הפעולה לקבל בקשה מנומקת ולהחזיר תשובה מנומקת. אם הוא ישתמש בסמכותו באופן לא מידתי, תלכו לבג"ץ. אני חושב שאם יגלו רצון טוב ויראו התקדמות ועשייה, אני מניח שלא תהיה בעיה לאשר חודשים נוספים.

<פראס בדחי:>
הצעת אדוני עלינו מקובלת.

<מוטי ארד:>
רק שתהיה אפשרות שזה גם יהיה לקבוצה מסוג מסוים של סוחרים.

<מירב ישראלי:>
הוא יכול לעשות את זה.

<היו"ר עמרם מצנע:>
הוא יכול גם קבוצה אבל אני חושב שעדיף שיפנו אליו. דרך אגב, אם קבוצה מתאגדת ומגישה נימוק משותף, הוא יכול.

עכשיו אני חוזר לסיפור של השלושה ימים.  סעיף 4. לא יאוחר מיום אחד אחרי יום העסקים. אני בעד שני ימי עסקים. גם אני מאמין שבסוף מדובר באנשים מיומנים והכל בלחיצת מחשב ויותר זמן יאלץ אותם לנהל איזושהי פנקסנות. 
<איתן קליין:>
אני אסביר לך ממה אנחנו חוששים. לעתים לחנויות מגיעים משוד עתיקות ארגזים עם עתיקות בפנים. הם יכולים להביא את הארגזים האלה לחנות ומתי שנגיע לבדוק אותם, הם יאמרו שזה הגיע אתמול ועוד לא רשמנו.

<מוטי ארד:>
הם יצטרכו להגיד ממי זה הגיע ואיך זה הגיע.

<היו"ר עמרם מצנע:>
אם זה ארגז, יכול להיות שלוקח לו יום-יומיים כדי להוציא את זה מהארגז ולפתוח את האריזות. 

<איתן קליין:>
שלושה ימים זה הרבה מאוד זמן.

<מירב ישראלי:>
אבל הטענה שלכם נכונה גם ליום אחד.

<מוטי ארד:>
אתם כל הזמן יושבים בחנויות של כולם? אתם מגיעים לחנות של מישהו במקרה בביקורת פתע ואז דווקא אצלו תמצאו את הארגז שיושב שלושה ימים?

<איתן קליין:>
מבחינתנו זה צריך להיות באותו היום.

<מירב ישראלי:>
לכן אני אומרת שבין יום ליומיים כבר אין הבדל כי הארגז הזה יכול לשבת יום והוא יכול לשבת יומיים. אז הוא יגיד שהארגז הגיע אתמול.

<איתן קליין:>
פותחים כאן פתח.

<פראס בדחי:>
בתקנות המקוריות, זה היה הניסוח. כלומר, לא שינינו אותו.

<מירב ישראלי:>
ההבדל הוא בזה שזה מקוון וצריך לצלם את זה ולהכניס את זה למחשב. אתה לא סתם פותח פנקס ורושם.

<איתן קליין:>
כפי שידוע, זה גם לא בוצע.

<אמיר גנור:>
מי שלא עשה את זה, נתנו לו ארכה.

<מוטי ארד:>
אז תכתבו את זה כמו שצריך.

<היו"ר עמרם מצנע:>
הסיכום שלי הוא שאנחנו ניתן יומיים אחרי יום העסקים.

<מירב ישראלי:>
שני ימי עסקים. לא יאוחר משני ימי עסקים אחרי.

<היו"ר עמרם מצנע:>
יומיים במקום יום אחד.

<איתן קליין:>
אני באמת לא מבין למה.

<מוטי ארד:>
כדי לאפשר לאנשים להתארגן.

<איתן קליין:>
רוב הרכישות יהיו מסוחרים אחרים. גם כך זאת תהיה לחיצה במחשב.

<מוטי ארד:>
ומה עם התמונה?

<איתן קליין:>
זה עובר אוטומטית עם התמונה.

<מוטי ארד:>
אם זה סוחר, אבל אם בא לך אספן?

<רוני פירר:>
זה לא עובר עם התמונה. כשאני קונה מטבעות מתוך חבילה של חמישים, אני צריך  לצלם מחדש.

<אמיר גנור:>
גם אם זה אספן, הסוחר לא יכול לקנות את העתיקה מאספן לפני שהאספן קיבל אישור.

<היו"ר עמרם מצנע:>
חברים, זמני הסתיים.

<מירב ישראלי:>
יש עוד את הטפסים ועוד שאלה לגבי החתימה.

<רוני פירר:>
היושב ראש, הייתה לי בקשה אישית ולא קיבלתי תשובה. לגבי אנשים שלא השתמשו אף פעם במחשב ויש כאן הרבה אנשים שיעידו שזה נכון. יש שני סוחרים שאף פעם לא השתמשו במחשב ואין להם מחשב ואין להם ידיעה להשתמש במחשב.

<היו"ר עמרם מצנע:>
הם יצטרכו לקחת עובד שיש לו ידיעה במחשב.

<רוני פירר:>
המשמעות היא עובד יום יום.

<פראס בדחי:>
אם אתה רוצה להיות סוחר עתיקות ולסחור.

<רוני פירר:>
זאת התשובה?

<היו"ר עמרם מצנע:>
כן. השאלה אלי. זאת התשובה.

<רוני פירר:>
למה זה שונה בתקנות מס הכנסה?

<מירב ישראלי:>
זאת מטריה אחרת. אנחנו בדקנו את זה.

<היו"ר עמרם מצנע:>
אני אוהב להיענות לבקשות אישיות, אבל במקרה הזה לא ניענה לבקשה.

<רוני פירר:>
שני אנשים בלבד.

<היו"ר עמרם מצנע:>
לא נחריג שני אנשים בגלל שיש להם פוביה ממחשב. 

<רוני פירר:>
או הבעיה היא שהם לא יכולים.

<היו"ר עמרם מצנע:>
אז הם צריכים לקחת עובד.

<מירב ישראלי:>
צריך לאשר את הטפסים. יש שני טפסים.  אני לא יכולה להבין בזה. יש לכם הערות לטופס?

<היו"ר עמרם מצנע:>
למה צריך לאשר טופס? כל פעם שהם יצטרכו לקבל את הטופס, צריך לאשר אותו עוד פעם בנפרד.

<מירב ישראלי:>
נכון.

<איתן קליין:>
זה בתוספת.

<היו"ר עמרם מצנע:>
לא משנה. הרי טופס משנים פה ושם.

<מירב ישראלי:>
זאת הכרעה שלכם.

<היו"ר עמרם מצנע:>
אני לא מציע להכניס את הטופס לתוך התקנות או להכניס אותו אבל לאפשר שינויים פנימיים שלהם.

<מירב ישראלי:>
הוא יכול לשנות את הטופס אבל זה חלק מהתקנות וצריך לאשר את זה אצלנוף.

<היו"ר עמרם מצנע:>
אי אפשר להכניס בתקנות סעיף לכך?

<מירב ישראלי:>
לא, כי החוק מחייב.

<היו"ר עמרם מצנע:>
אז שזה לא יהיה בתקנות.

<איתן קליין:>
בהגדרות כבר כתוב אתר האינטרנט של הרשות. זה מפנה לאתר.

<פראס בדחי:>
בתקנות יש הפניה לאתר האינטרנט.

<היו"ר עמרם מצנע:>
אפשר להכניס איזשהו משפט באיזשהו מקום.

<מירב ישראלי:>
בעצם בנהלים. הטופס יהיה בנהלים.

<היו"ר עמרם מצנע:>
כן. לא בתקנות כי אם תצטרכו לשנות כאן משהו, תצטרכו להביא את זה לכאן לאישור הוועדה.

<מירב כהן:>
במקום לפי הטופס המקוון בתוספת הראשונה לפי הטופס המפורסם באתר הרשות?

<מירב ישראלי:>
הטופס המקוון שקבע המנהל. לא, קבע זה לא טוב. שאישר המנהל.

לגבי הטופס הידני, אפשר לאשר אותו. לגבי החיקויים. יש שם תיקונים.

<היו"ר עמרם מצנע:>
גם את הטופס הזה, תשימי אותו באותו מקום. אם הם ישנו מילה בטופס, הם צריכים לבוא לאישור הוועדה.

<מירב ישראלי:>
כאן זה פחות בעייתי.

<היו"ר עמרם מצנע:>
שני הטפסים יהיו בנהלים.

<מירב ישראלי:>
לגבי החתימה. לפי התקנות הקיימות כמובן הם צריכים לחתום בחתימה ידנית ואז אין בעיה. כאן למעשה צריך שמי שיחתום על הטופס, צריכה להיות רובריקה של חתימה. לא נדרוש מהם חתימה אלקטרונית אבל צריכה להיות רובריקה של חתימה. אני חושבת שמה שצריך להגיד זה שהסוחר הוא זה שיחתום. בעל הרישיון הוא זה שיחתום על הטופס ואם הוא חברה, צריך להגיד מי בחברה. 

<פראס בדחי:>
מקובל עלינו. שם משתמש וסיסמה, זה הכול אישי והוא חותם. מקובל. מי שמדווח.

<מירב ישראלי:>
תהיה חתימה למטה, הוא כותב מי הבן אדם. אם זאת חברה בע"מ, אתה צריך לדעת מי יחתום שם, למי אתה נותן לחתום. בעיקרון הדוח יהיה חתום בידי בעל הרישיון, ואם מדובר בחברה – אתה צריך לפרט את פרטי התאגיד. צריך להיות מי שמוסמך לחתום. יש לנו נוסחים לגבי תאגידים. מורשה החתימה והוא כמובן צריך  לציין את הפרטים שלו.

<פראס בדחי:>
למה שלא נסתפק שברגע שמנפיקים שם משתמש וסיסמה, הם חותמים. אף אחד לא יכול להיכנס. ברגע שהוא מקבל שם משתמש וסיסמה, הוא חותם.

<מירב ישראלי:>
אתה לא יכול שכל אחד בחברה יחתום. מחר המנהל מתחלף. זה לא שם משתמש.

<מוטי ארד:>
חתימתו של מורשה חתימה.

<מירב ישראלי:>
מורשה חתימה. בסדר. בעל הרישיון ואם הוא חברה או אם הוא תאגיד, מורשה חתימה.

<היו"ר עמרם מצנע:>
הצבעה

בעד –  פה אחד
סעיף 9 אושר

<היו"ר עמרם מצנע:>
אנחנו אישרנו את סעיף 9 המתוקן.

אני מזכיר לפרוטוקול שסעיפים 6(א) ו-(ב) ישונו ויעברו לקדמת המסמך. הם ישונו כך שיאפשרו הפרדה בין סוחר חדש לסוחר קיים.

<מירב ישראלי:>
ולא צריך להגיש כל שנה בעת חידוש רישיון אלא רק בבקשה לרישיון.

<היו"ר עמרם מצנע:>
כן. סוחר קיים מחדש רישיון וסוחר   חדש מגיש ומקבל, בהתאם למה שאמרנוף.

<מירב ישראלי:>
תשעים יום מיום קבלת הסיסמה.

<היו"ר עמרם מצנע:>
כן. יקבל שם משתמש וסיסמה זמניים.

אני מבקש שאת הנוסח הזה תעבירו גם לאדונים המכובדים וגם אלי. אנחנו לא נתכנס פעם נוספת ואם יהיה צורך, אפילו נדבר בטלפון או משהו כזה.

<מירב ישראלי:>
בעיקרון הנוסח צריך לתאום את החלטות הוועדה.

<היו"ר עמרם מצנע:>
בדיוק.

הצבעה

בעד –  פה אחד
תקנות העתיקות (ניהול רשימת מצאי) אושרו
<היו"ר עמרם מצנע:>
אנחנו מאשרים את כל תקנות העתיקות (ניהול רשימת מצאי).

תודה רבה. אני מקווה שבאמת המעבר לדיווח המקוון והמצולם ישרת לא רק את המפקחים אלא גם את בעלי העסק.

<מוטי ארד:>
נקווה שעוד יישארו סוחרים אחרי הדבר הזה כי המטרה כאן ברורה.

<היו"ר עמרם מצנע:>
תודה רבה.

<הישיבה ננעלה בשעה 10:15.>
